Odločba Komisije

z dne 28. julija 1997

o spremembi Odločbe 91/516/EGS o uvedbi seznama sestavin, katerih uporaba v krmnih mešanicah je prepovedana

(besedilo velja za EGP)

(97/582/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 79/373/EGS z dne 2. aprila 1979 o trženju krmnih mešanic [1], kakor je bila nazadnje spremenjena z Direktivo 96/24/EGS [2] in zlasti točke (e) člena 10 Direktive,

ker so v nekaterih državah članicah poročali o primerih goveje spongiformne encefalopatije (BSE); ker je znano, da v nekaterih državah članicah obstaja tudi praskavec; ker se lahko aktivne snovi BSE in praskavca prenašajo oralno;

ker se smatra, da BSE pri govedu izvira iz uporabe krme, ki vsebuje beljakovine, pridobljene iz prežvekovalcev, ki so prenašalci aktivnih snovi nalezljivih spongiformnih encefalopatij, in ki niso bili učinkovito obdelani, da bi se takšne aktivne snovi inaktivirale;

ker je za zaščito prežvekovalcev pred zdravstvenimi tveganji, ki izhajajo iz dejstva, da postopki obdelave beljakovin niso mogli vedno zagotoviti, da so bile aktivne snovi popolnoma inaktivirane, Komisija sprejela Odločbo 94/381/ES z dne 27. junija 1994 o določenih zaščitnih ukrepih, ki zadevajo govejo spongiformno encefalopatijo in krmljenje z beljakovinami, ki izvirajo iz sesalcev [3], kakor je bila nazadnje spremenjena z Odločbo 95/60/ES [4]; ker ta instrument prepoveduje krmljenje prežvekovalcev z beljakovinami, pridobljenimi iz tkiva sesalcev, in hkrati določa, da so lahko nekateri proizvodi izvzeti, saj ne pomenijo zdravstvenega tveganja;

ker je ob zdravstvenem tveganju, povezanem s krmljenjem prežvekovalcev s krmo, ki vsebuje okužene beljakovine, pridobljene iz tkiva sesalcev, in ob dejstvu, da ni mogoče izključiti prenosa bolezni na ljudi, Svet na sestanku od 1. do 3. aprila 1996 sprejel dodatne ukrepe za zaščito zdravja ljudi in živali;

ker je Odločba Komisije 91/516/EGS 5, kakor je bila nazadnje spremenjena z Odločbo 95/274/ES 6, uvedla seznam sestavin, katerih uporaba v krmnih mešanicah je prepovedana;

ker je iz praktičnih razlogov in zaradi pravne doslednosti prepoved krmljenja prežvekovalcev z določenimi beljakovinami, ki izvirajo iz tkiva sesalcev, ki že obstaja v veterinarski zakonodaji, treba vključiti v zakone o krmi; ker je treba seznam razširiti tudi na prepoved uporabe takšnih beljakovin v krmnih mešanicah za prežvekovalce že na proizvodni stopnji krme;

ker se predvidene določbe uporabljajo, brez vpliva na strožje predpise, ki so jih nekatere države članice lahko sprejele predvsem v skladu z odstavkom 2 člena 1 Direktive Sveta 90/667/EGS z dne 27. novembra 1990 o določitvi veterinarskih pravil za odstranjevanje in predelavo živalskih odpadkov, njihovo dajanje na trg in preprečevanje patogenov v krmi živalskega ali ribjega izvora in ki spreminja Direktivo 90/425/EGS 7, kakor je bila nazadnje spremenjena z Direktivo 92/118/EGS 8;

ker so ukrepi, predvideni s to odločbo,v skladni z mnenjem Stalnega odbora za krmo;

SPREJELA NASLEDNJO ODLOČBO:

Člen 1

Priloga k Odločbi 91/516/EGS se spremeni, kot je določeno v Prilogi k tej odločbi.

Člen 2

Določbe iz Priloge veljajo brez vpliva na Odločbo 94/381/EGS in na določila, ki so jih sprejele države članice, kot to dovoljuje odstavek 2 člena 1 Direktive Sveta 90/667/EGS.

Člen 3

Ta odločba začne veljati 1. decembra 1997.

Člen 4

Ta odločba je naslovljena na države članice.

V Bruslju, 28. julija 1997

Za Komisijo

Franz Fischler

Član Komisije

PRILOGA

Doda se naslednja točka:

"9. Beljakovine, ki izvirajo iz tkiva sesalcev in so sestavina krmnih mešanic za prežvekovalce, z izjemo:

- mleka in mlečnih izdelkov,

- želatine,

- aminokislin, pridobljenih iz kož s procesom, ki vključuje izpostavitev materiala pH-vrednosti od 1 do 2, ki ji sledi pH-vrednost >11, nato pa še 30-minutna toplotna obdelava na 140 °C pri tlaku 3 barov,

- dikalcijevega fosfata, ki izvira iz razmaščenih kosti, in

- posušene plazme in drugih krvnih produktov."

[1] UL L 86, 6.4.1979, str. 30.

[2] UL L 125, 23.5.1996, str. 33.

[3] UL L 172, 7.7.1994, str. 23.

[4] UL L 55, 11.3.19

95, str. 43.

5 UL L 281, 9.10.1991, str. 23.

6 UL L 167, 18.7.1995, str. 24.

7 UL L 363, 27.12.1990, str. 51.

8 UL L 62, 15.3.1993, str. 49.